Kosmik tadqiqotlar va texnologiyalar agentligi faoliyatini yanada takomillashtirish chora-tadbirlari to‘g‘risida

Kosmik monitoring ishlarini amalga oshirish va davlat boshqaruv organlarini kosmik suratlar bilan ta’minlash, shuningdek kosmik texnologiyalarni qo‘llash orqali ijtimoiy-iqtisodiy, ilm-fan, mudofaa va xavfsizlik sohalarida kosmik faoliyat natijalaridan samarali foydalanishni yo‘lga qo‘yish maqsadida Vazirlar Mahkamasi qaror qiladi:
 1. Vazirlar Mahkamasi huzuridagi Kosmik tadqiqotlar va texnologiyalar agentligi (keyingi o‘rinda — “O‘zbekkosmos” agentligi) hamda Axborot texnologiyalari va kommunikatsiyalarini rivojlantirish vazirligining “O‘zbekkosmos” agentligi tizimida “Kosmik monitoring va geoaxborot texnologiyalari markazi” davlat unitar korxonasini (keyingi o‘rinda — Markaz) tashkil etish to‘g‘risidagi taklifi ma’qullansin.
 2. Quyidagilar Markazning asosiy vazifalari etib belgilansin:
 kosmik monitoringni amalga oshirish;
 sun’iy yo‘ldosh apparatlari orqali erni masofadan zondlash, uning ma’lumotlarini qabul qilish, saqlash, qayta ishlash va uzatish;
 kosmik sohaga oid xizmatlarni (kosmik faoliyat natijalarini qayta ishlash hamda uni jismoniy va yuridik shaxslarga taqdim etish, kosmik faoliyatga oid masalalar bo‘yicha konsalting xizmatlari va boshqalar) ko‘rsatish;
 kosmik sohaga ilmiy va innovatsion texnologiyalarni keng jalb etish maqsadida mazkur sohadagi ilmiy va innovatsion ishlarni amalga oshirish;
 kosmik va geoaxborot texnologiyalari, shuningdek, uchuvchisiz uchish apparatlari yordamida iqtisodiyot tarmoqlari, mudofaa va xavfsizlik sohalari hamda hududlarning ijtimoiy-iqtisodiy faoliyati samaradorligini oshirishga ko‘maklashish.
 Markaz tomonidan davlat organlari va tashkilotlari, xo‘jalik birlashmalari, mahalliy ijro etuvchi hokimiyat organlari, jismoniy va yuridik shaxslarga kosmik monitoring, sun’iy yo‘ldosh hamda uchuvchisiz uchish apparatlari orqali erni masofadan zondlash ma’lumotlarini taqdim etish va kosmik sohaga oid boshqa xizmatlar ko‘rsatish shartnoma asosida amalga oshirilishi mumkin.
 Bunda Markaz tomonidan ma’lumotlarni taqdim etish va boshqa kosmik xizmatlar ko‘rsatish qonunchilik hujjatlarida belgilangan tartibda amalga oshiriladi.
 3. Belgilansinki:
 “O‘zbekkosmos” agentligi Markazning muassisi hisoblanadi;
 Markaz direktori “O‘zbekkosmos” agentligi bosh direktori tomonidan lavozimga tayinlanadi va lavozimidan ozod qilinadi;
 Markazning moliya yili yakuniga ko‘ra sof foydasi “O‘zbekkosmos” agentligi bosh direktorining buyrug‘iga muvofiq Kosmik tarmoqni rivojlantirish jamg‘armasiga, Markazning moddiy-texnik bazasini mustahkamlash va xodimlarni moddiy rag‘batlantirishga yo‘naltiriladi;
 Markaz xodimlarining mehnatiga haq to‘lash, ularni moddiy rag‘batlantirish va ijtimoiy himoya qilish tartibi “O‘zbekkosmos” agentligi tomonidan belgilanadi.
 4. “O‘zbekkosmos” agentligi bir oy muddatda Markazning:
 ustavini tasdiqlash va belgilangan tartibda davlat ro‘yxatidan o‘tkazish;
 tuzilmasi va shtatlar jadvalini tasdiqlash;
 vazirlik va idoralar bilan hamkorlik aloqalarini o‘rnatish;
 ustav fondini “O‘zbekkosmos” agentligiga joriy yil uchun ajratilgan budjet mablag‘lari hisobidan shakllantirish hamda uni malakali kadrlar bilan ta’minlash choralarini ko‘rsin.
 5. Quyidagilar Markaz faoliyatini moliyalashtirish manbalari etib belgilansin:
 “O‘zbekkosmos” agentligi buyurtmalari va topshiriqlari asosida bajarilgan ishlar uchun to‘lanadigan mablag‘lar;
 faoliyat ixtisosligi bo‘yicha ko‘rsatiladigan kosmik xizmatlardan olinadigan daromadlar;
 xalqaro moliya institutlari, xorijiy tashkilotlar, donor mamlakatlar va tashkilotlarning grantlari;
 qonunchilik hujjatlari bilan taqiqlanmagan boshqa manbalar.
 6. Markazga o‘z mablag‘lari hisobidan “O‘zbekkosmos” agentligi bilan kelishilgan holda:
 malakali mahalliy va xorijiy mutaxassislarni, xorijda faoliyat yuritayotgan vatandoshlarni ishga qabul qilishga;
 kosmik sohani rivojlantirishga ko‘maklashish doirasida Markazga davlat organlari va tashkilotlari, xo‘jalik birlashmalari, loyiha institutlari, ilmiy va oliy ta’lim tashkilotlari, yetakchi xalqaro va xorijiy tashkilotlarning mutaxassislarini, shuningdek, kosmik texnologiyalar sohasidagi ekspertlarni tegishli shartnoma asosida maslahatchi sifatida jalb etishga ruxsat berilsin.
 7. Markazning 2022-yil yakuniga qadar amalga oshiradigan loyihalari bo‘yicha “yo‘l xarita” ilovaga muvofiq tasdiqlansin:
 Bunda quyidagi loyihalarga ustuvor ahamiyat berilsin:
 Chimqo‘rg‘on va Janubiy-Surxon suv omborlarining loyqa oqiziqlar bilan to‘lib borish dinamikasini kosmik monitoring qilish;
 Toshkent shahri va Toshkent viloyatidagi jami 800 kvadrat kilometr hududda noqonuniy bino va erni o‘zboshimchalik bilan egallab olish, Bo‘stonliq tumanida umumiy maydoni 870 kvadrat kilometr yerlarda noqonuniy o‘rmon kesish holatlarini o‘rganish;
 Samarqand shahridagi umumiy 1160 kvadrat kilometr yerlarda transport infratuzilmasini inventarizatsiya qilish, Samarqand va Farg‘ona viloyatlaridagi umumiy 23,5 ming kvadrat kilometr hududda yer osti boyliklarini qazib olish holatlarini monitoring qilish;
 Jomboy, Payariq va Oqdaryo tumanlaridagi umumiy 2,2 ming kvadrat kilometr hududda suvdan oqilona foydalanish, ekinlarning rivojlanishini baholash hamda hosildorlikni prognozlash amaliyotini yo‘lga qo‘yish.
 8. Belgilansinki:
 kosmik texnologiyalardan keng foydalanish bo‘yicha loyihalarni amalga oshirish jarayonida zarur bo‘lgan ma’lumotlarni mas’ul vazirlik va idoralar “O‘zbekkosmos” agentligiga o‘z vaqtida sifatli taqdim etib boradilar;
 Markaz o‘z tashabbusi bilan yoki grant asosida amalga oshiriladigan loyihalar haqida manfaatdor vazirlik, idora va davlat tashkilotlarini xabardor qiladi.
 9. Axborot texnologiyalari va kommunikatsiyalarini rivojlantirish vazirligi Markazni belgilangan tartibda zarur aloqa vositalari, shu jumladan, hukumat aloqasi bilan ta’minlasin.
 10. Markaz Toshkent shahrining Chilonzor tumani Chilonzor ko‘chasidagi 53-uy manzilida joylashgan “O‘zbekkosmos” agentligining binosiga tekin foydalanish huquqi asosida joylashtirilsin.
 11. Mazkur qarorning bajarilishini nazorat qilish Vazirlar Mahkamasining IT-texnologiyalar, telekommunikatsiyalar va ilmiy faoliyatni rivojlantirish masalalari departamentiga hamda Kosmik tadqiqotlar va texnologiyalar agentligi bosh direktori v.b. Sh. Kadirov zimmasiga yuklansin.